**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO žemės MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti 50 proc. žemės mokesčio lengvatą už žemės sklypą, esantį adresu Kretingos g. 36, Klaipėda, nuosavybės teise priklausantį Viešajai įstaigai LCC tarptautinis universitetas už 2014 metus.

Teikiamo sprendimo projekto tikslas – nustatyti Viešajai įstaigai LCC tarptautiniam universitetui mokėtiną į savivaldybės biudžetą tokį žemės mokestį, koks buvo apskaičiuojamas iki LR žemės mokesčio įstatymo pakeitimo, t.y. iki 2013 m.

**2. Projekto rengimo priežastys ir kuo remiantis parengtas sprendimo projektas.**

Projektas parengtas pagal Viešosios įstaigos LCC tarptautinis universitetas prašymą ir kitus duomenis. Universitetas, vykdantis pirmosios ir antrosios pakopos studijas, yra gerai žinomas tiek Lietuvoje, tiek užsienyje. LCC tarptautinis universitetas buvo įsteigtas 1991 m. Lietuvos Respublikos švietimo ir mokslo ministerijos kvietimu. Jo steigėjai – privatūs JAV, Kanados ir Lietuvos fondai. Be akademinės veiklos dar vykdomi įvairūs miesto renginiai, organizuojamos paskaitos, anglų kalbos kursai ir kt. Universitetas prašyme nurodo, kad nuo savo įsikūrimo pradžios gyvuoja tik privačių investicijų dėka ir jau yra investavęs apie 100 mln. Lt Klaipėdoje. Ši švietimo įstaiga svariai prisideda prie akademinio, kultūrinio ir visuomeninio miesto klestėjimo.

Universiteto nuosavybės teise priklausančiame sklype, adresu Kretingos g. 36, yra įsikūręs universitetas, sporto salė ir studentų miestelis. Taip pat, privačiame žemės sklype yra įrengta erdvi automobilių stovėjimo aikštelė, kuri padeda spręsti automobilių statymo problemą Miško gyvenamajame rajone. Žemės sklypo paskirtis – visuomeninės paskirties teritorija. Visa žemės sklypo teritorija yra naudojama ne komerciniais tikslais ir naudojama išimtinai ne pelno siekimui.

Pažymėtina, kad Klaipėdos miesto kitoms švietimo įstaigoms nėra skaičiuojamas nei žemės, nei valstybinės žemės nuomos mokestis, nes švietimo įstaigos naudoja valstybinę žemę pagal panaudos sutartis.

Sprendimo projektas parengtas vadovaujantis Lietuvos Respublikos vietos savivaldos įstatymo ir žemės mokesčio įstatymo nuostatomis.

**3. Kokių rezultatų laukiama.**

Šiuo sprendimu siekiama universitetui nustatyti už 2014 metus tokį mokėtiną žemės mokestį, koks buvo apskaičiuojamas iki LR žemės mokesčio įstatymo pakeitimo.

**4. Sprendimo projekto rengimo metu gauti specialistų vertinimai.**

Sprendimo projektui pritarė Urbanistinės plėtros departamento Žemėtvarkos skyriaus ir Teisės skyriaus specialistai. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Viešąjai įstaigai LCC tarptautinis universitetas už 2014 metus apskaičiuotas žemės mokestis už 5,8244 ha žemės sklypą sudaro 17 990 Lt. Siūloma lengvatos suma – 8 995 Lt (17 990 Lt x 50 proc.).

**6. Lėšų poreikis sprendimo įgyvendinimui.**

Klaipėdos miesto savivaldybė į biudžetą negautų 8995 Lt pajamų už žemės mokesčio mokėjimą už 2014 metus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – būtų suteikta atitinkama mokestinė lengvata Viešąjai įstaigai LCC tarptautiniam universitetui, kuriam žemės mokestis nebūtų kelis kartus didesnis lyginant su apskaičiuotu žemės mokesčiu už 2012 metus, t.y. iki LR Žemės mokesčio įstatymo pakeitimo. Neigiamos pasekmės nurodytos 6 punkte.

Mokesčių skyriaus vedėja Jolanta Uptienė